Source: https://e-justice.europa.eu/content_matters_of_the_property_consequences_of_registered_partnerships-560-fr-maximizeMS-ro.do?member=1
Timestamp: 2019-12-11 03:03:09+00:00
Document Index: 17194511

Matched Legal Cases: ['Articolul 64', 'articolul 44', 'articolul 49', 'Articolul 64', 'articolul 50', 'Articolul 65', 'articolul 3', 'articolul 44', 'articolul 49', 'articolul 509']

Materia consecințelor patrimoniale a parteneriatelor înregistrate - Franţa
Articolul 64 alineatul (1) litera (a) - instanțele judecătorești sau autoritățile competente în ceea ce privește cererile de încuviințare a executării în conformitate cu articolul 44 alineatul (1) și în ceea ce privește căile de atac exercitate împotriva hotărârilor privind astfel de cereri în conformitate cu articolul 49 alineatul (2)
Articolul 64 alineatul (1) litera (b) - procedurile menționate la articolul 50 de contestare a hotărârii pronunțate ca urmare a exercitării căii de atac
Articolul 65 alineatul (1) - lista celorlalte autorități și a celorlalți profesioniști din domeniul juridic menționați la articolul 3 alineatul (2)
Cererile menționate la articolul 44 se depun la grefierul-șef (greffier en chef) al instanței regionale (tribunal de grande instance) [articolele 509-1 și 509-2 din Codul de procedură civilă (code de procédure civile)], în cazul în care se referă la o hotărâre judecătorească sau la o tranzacție judiciară, și la președintele camerei notarilor publici (chambre des notaires) ori la persoana care îl înlocuiește, în caz de absență sau incapacitate, dacă cererea se referă la un act autentic.
Autoritatea în fața căreia se introduc căile de atac menționate la articolul 49 alineatul (2) este președintele instanței regionale (articolul 509-9 din Codul de procedură civilă).
O hotărâre definitivă pronunțată de președintele instanței regionale poate fi contestată doar prin introducerea unui recurs pe motive de drept (pourvoi en cassation).
Temeiurile recursului pe motive de drept pot fi diferite (hotărâre care contravine legii, abuz de putere, lipsă de competență a instanței, lipsă de temei juridic, netemeinicie a acțiunii, hotărâri contradictorii etc.), dar în oricare dintre aceste situații instanța examinează doar aplicarea legii. Aceasta înseamnă că instanța verifică dacă hotărârea nu a fost contrară legislației sau statului de drept, dar nu reexaminează cauza pe fond.